b'\n_START_ARTICLE_\nIvan Trinko\n_START_SECTION_\n\xc5\xbdivljenje\n_START_PARAGRAPH_\nRodil se je leta 1863 na Tar\xc4\x8dmunu, v gorski vasici na jugozahodnem pobo\xc4\x8dju Matajurja, kot avstrijski dr\xc5\xbeavljan. 21. in 22. oktobra 1866 je v Bene\xc5\xa1ki Sloveniji (po vojni med kraljevino Italijo in Avstrijskim cesarstvom) potekal plebiscit, na katerem se je slovensko prebivalstvo v Bene\xc4\x8diji odlo\xc4\x8dilo za Italijo - Ivan Trinko je postal italijanski dr\xc5\xbeavljan. O\xc4\x8de ga je dal v osnovno \xc5\xa1olo v \xc4\x8cedadu, leta 1875 pa je od\xc5\xa1el v videmsko nad\xc5\xa1kofijsko semeni\xc5\xa1\xc4\x8de. Novo ma\xc5\xa1o je imel leta 1886. Predstojniki so ga prosili, naj \xc5\xa1tudij nadaljuje -  postal je prefekt v semeni\xc5\xa1\xc4\x8du in tri leta \xc5\xa1tudiral filozofijo, ru\xc5\xa1\xc4\x8dino, polj\xc5\xa1\xc4\x8dino in \xc4\x8de\xc5\xa1\xc4\x8dino. Leta 1889 je postal profesor filozofije in italijan\xc5\xa1\xc4\x8dine na ni\xc5\xbeji gimnaziji, leta 1894 pa je prevzel stolico filozofije v semeni\xc5\xa1\xc4\x8du, ki jo je obdr\xc5\xbeal do upokojitve. V prostem \xc4\x8dasu je u\xc4\x8dil bene\xc5\xa1ke dijake knji\xc5\xbene sloven\xc5\xa1\xc4\x8dine._NEWLINE_Leta 1942 ga je v Vidmu podrl vojak na kolesu. Po odpustu iz bolni\xc5\xa1nice se je odpovedal slu\xc5\xbebi in se oseminsedemdesetleten vrnil na Tar\xc4\x8dmun v hi\xc5\xa1o ne\xc4\x8dakov. Imel je sobo in kapelo, bral je in \xc5\xa1tudiral, sprejemal prijatelje in tam ostal do smrti leta 1954.\n_START_SECTION_\nDelo\n_START_PARAGRAPH_\nPisal je pesmi in jih objavljal v razli\xc4\x8dnih slovenskih revijah (Ljubljanski zvon, Dom in svet, Slovenski svet, Slovan). Leta 1897 jih je v Gorici izdal v zbirki Poezije(COBISS). Te so neposredno nagovarjale rojake. Pisal je tudi kraj\xc5\xa1o prozo, kulturnozgodovinske in geografske \xc4\x8dlanke, izdal knjigo Na\xc5\xa1i paglavci (COBISS), v kateri je bolje od \xc5\xa1tevilnih \xc5\xa1tudij primorskim bralcem pribli\xc5\xbeal razmere, v katerih so \xc5\xbeiveli Slovenci hribovskih vaseh Bene\xc4\x8dije. Objavil je veliko ljudskih pripovednih besedil (Vodomec, Divje \xc5\xbeene, Boter petelin in njegova zgodba) in v zemljepisnih zapiskih prikazal \xc5\xbeivljenje v Reziji in Nadi\xc5\xa1kih dolinah. Pisal je znanstvene eseje z razli\xc4\x8dnih podro\xc4\x8dij, pa tudi spomenice in politi\xc4\x8dne dokumente, s katerimi se je zavzemal za pravice svojih rojakov._NEWLINE_Pomagal je pri geolo\xc5\xa1kih raziskavah in skrbel, da bi slovensko geolo\xc5\xa1ko, speleolo\xc5\xa1ko in etnolo\xc5\xa1ko izrazoslovje pre\xc5\xa1lo v italijanski znanstveni tisk v izvirni obliki._NEWLINE_Pomembno je tudi Trinkovo prevajalsko delo. V italijanski jezik je iz razli\xc4\x8dnih slovanskih jezikov prevedel ve\xc4\x8d proznih in pesni\xc5\xa1kih besedil. Ukvarjal se je tudi z literarno zgodovino (uvodi k pesni\xc5\xa1kim zbirkam) in filozofijo (ve\xc4\x8d izvirnih esejev ter spisov o moderni italijanski filozofiji in filozofih pri Slovanih)._NEWLINE_Trinko se je posve\xc4\x8dal tudi likovni umetnosti. Znane so njegove perorisbe in risbe s svin\xc4\x8dnikom. Leta 1900 je postal \xc4\x8dlan Slovenskega umetni\xc5\xa1kega kluba v Ljubljani in se ve\xc4\x8dkrat udele\xc5\xbeil skupinskih razstav. Ukvarjal se je tudi z glasbo: pisal je glasbo na italijanska, latinska in slovenska cerkvena besedila. Njegov glasbeni opus obsega nad trideset skladb._NEWLINE_Kot vodnik in buditelj bene\xc5\xa1kega slovenstva se je vztrajno zavzemal za jezikovne in narodne pravice Slovencev. Podpiral in posredoval je pro\xc5\xa1nje svojih rojakov cerkvenim in prosvetnim oblastem, si prizadeval za zadovoljevanje kulturnih potreb in uveljavitev sloven\xc5\xa1\xc4\x8dine ter bil tudi posrednik v tujem znanstvenem svetu. Njegovi ob\xc4\x8dudovalci so ga imenovali\xc2\xa0\xc2\xbbo\xc4\x8de Bene\xc5\xa1kih Slovencev\xc2\xab. V spomin nanj in za ovrednotenje njegovega dela so 1953 gori\xc5\xa1ki kulturni delavci za\xc4\x8deli izdajati Trinkov koledar._NEWLINE_Leta 2013 je bila v \xc4\x8cedadu po njem poimenovana ulica Via Ivan Trinko, kjer ima sede\xc5\xbe tudi kulturno dru\xc5\xa1tvo Ivan Trinko.'